IVL บวก 1.38% สวนตลาดฯ หลังประกาศซื้อกิจการ “UTT” ผู้ผลิตเส้นใยถุงลมนิรภัยชั้นนำในเยอรมนี
IVL บวก 1.38% สวนตลาดฯ หลังประกาศเทกฯ “UTT” ผู้ผลิตเส้นใยถุงลมนิรภัยชั้นนำในเยอรมนี ล่าสุด ณ เวลา 10.41 น. อยู่ที่ระดับ 55.25 บาท บวก 0.75 บาท หรือ 1.38% สูงสุดที่ระดับ 55.25 บาท ต่ำสุดที่ระดับ 54.50 บาท มูลค่าการซื้อขาย 137.87 ล้านบาท
11 ธ.ค. 2561

ผู้สื่อข่าวรายงานว่า ราคาหุ้น บริษัท อินโดรามา เวนเจอร์ส จำกัด (มหาชน) หรือ IVL ณ เวลา 10.41 น. อยู่ที่ระดับ 55.25 บาท บวก 0.75 บาท หรือ 1.38% สูงสุดที่ระดับ 55.25 บาท ต่ำสุดที่ระดับ 54.50 บาท มูลค่าการซื้อขาย 137.87 ล้านบาท ขณะที่ดัชนีตลาดหุ้นไทย ณ เวลา 10.45 น. อยู่ที่ระดับ 1,643.42 จุด ลบ 6.57 จุด หรือ 0.40% มูลค่าการซื้อขาย 9.3 พันล้านบาท

โดยเมื่อช่วงเช้าที่ผ่านมา IVL แจ้งข้อมูลผ่านระบบสารสนเทศตลาดหลักทรัพย์แห่งประเทศไทย ว่า บริษัท PHP Fibers GmbH (PHP Fibers) ซึ่งเป็นบริษัทย่อยทางอ้อม ได้ลงนามเข้าทำสัญญาซื้อและโอนหุ้น (Share Purchase and Transfer Agreement) กับ นาย Wilfried Trumpp และ นาง Venere Polito เมื่อวันที่ 7 ธันวาคม 2561 เพื่อเข้าซื้อกิจการในอัตราร้อยละ 100 ของบริษัท UTT Beteiligungsgesellschaft mbH (UTT) ประเทศเยอรมนี ภายใต้การขออนุมัติตามกฎระเบียบที่เกี่ยวข้อง โดยบริษัท UTT จะถูกเข้าซื้อกิจการโดยบริษัท PHP Fibers ซึ่งเป็นบริษัทย่อยของไอวีแอล (สัดส่วนร้อยละ 80) และบริษัท Toyobo (สัดส่วนร้อยละ 20)
อนึ่ง UTT เป็นหนึ่งในผู้ผลิตชั้นนำด้านเส้นใยถุงลมนิรภัยและสิ่งทอเทคนิคชนิดพิเศษต่าง ๆ โดยมีโรงงาน 2 แห่งตั้งอยู่ในประเทศเยอรมนี และประเทศเม็กซิโก ซึ่งมีกำลังการผลิตอยู่ที่ 12,000 ตันต่อปี
สำหรับการเข้าซื้อกิจการดังกล่าว บริษัทคาดว่าจะดำเนินการแล้วเสร็จภายในไตรมาสที่ 1 ของปี 2562 ขึ้นอยู่กับการได้รับการอนุมัติจากหน่วยงานราชการที่เกี่ยวข้อง
ด้านนายอาลก โลเฮีย ประธานเจ้าหน้าที่บริหารกลุ่ม IVL กล่าวว่า การเข้าซื้อกิจการในครั้งนี้สะท้อนให้เห็นถึงความสำคัญเชิงกลยุทธ์ของกลุ่มธุรกิจผลิตภัณฑ์สำหรับยานยนต์ของบริษัท ที่ไม่เพียงแต่มุ่งเน้นเฉพาะกับเส้นด้ายสำหรับยางในรถยนต์เท่านั้น แต่ยังให้ความสนใจในตลาดที่นำกระแสอื่นๆ อย่างเช่น ถุงลมนิรภัย อีกด้วย
ส่วนนาย Seiji Narahara ประธานบริษัท Toyobo กล่าวว่า การเข้าซื้อกิจการบริษัท UTT ส่งผลให้ Toyobo Group และบริษัท PHP กลายเป็นหนึ่งในกลุ่มผู้ผลิตชั้นนำของโลกที่สามารถผลิตและจัดหาผลิตภัณฑ์สำหรับถุงลมนิรภัยได้ครอบคลุมตั้งแต่เส้นด้ายไปจนถึงสิ่งทอ นอกจากนี้ยังเป็นการเสริมสร้างความสัมพันธ์ระยะยาวกับบริษัทอินโดรามา เวนเจอร์ส ซึ่งแสดงให้เห็นได้จากการเข้าซื้อกิจการบริษัท PHP ร่วมกัน